|  |  |
| --- | --- |
| Forretningsorden  Social- og Sundhedsudvalget  for  2022-2025 |  |

|  |
| --- |
|  |
| Ledelsessekretariatet |
| vordingborg.dk |

|  |
| --- |
| **Vordingborg Kommune**  Valdemarsgade 43  4760 Vordingborg |

Forretningsorden

Udgivet af Vordingborg Kommune 2022 - 2025

Udarbejdet af: Ledelsessekretariatet

**INDHOLDSFORTEGNELSE**

Indhold

[1. Valg tilSocial- og Sundhedsudvalget 4](#_Toc501447695)

[2. Valg af formand og næstformand 4](#_Toc501447696)

[3. Udvalgets møder 4](#_Toc501447697)

[4. Opbygning/udsendelse af dagsorden og sagernes fremlæggelse 5](#_Toc501447698)

[5. Beslutningsdygtighed og mødeledelse 5](#_Toc501447699)

[6. Særudvalg 6](#_Toc501447700)

[7. Medlemmernes deltagelse i forhandlinger og afstemning 6](#_Toc501447701)

[8. Afstemninger, ændrings- og underændringsforslag 7](#_Toc501447702)

[9. Flertalsvalg 7](#_Toc501447703)

[10. Beslutningsprotokol m.v. 8](#_Toc501447704)

[11. Udsendelse af referat 8](#_Toc501447705)

[12. Delegation 8](#_Toc501447706)

[13. Tavshedspligt 9](#_Toc501447707)

[14. Spørgsmål vedrørende forretningsordenens forståelse 9](#_Toc501447708)

[15. Ændringer i forretningsordenen 9](#_Toc501447709)

# Valg til Social- og Sundhedsudvalget

§ 1 Udvalgets medlemmer vælges af Kommunalbestyrelsen.

# Valg af formand og næstformand

§ 2 Udvalget indkaldes til det første møde af det ældste medlem.

stk. 2 På det første møde vælger udvalget blandt sine medlemmer en formand (jf. § 14). Valget ledes af det ældste medlem.

stk. 3 Så snart valget af formand har fundet sted, vælger udvalget blandt sine medlemmer en næstformand til at fungere i formandens forfald. Valget ledes af den nyvalgte formand eller i hans/hendes forfald af det medlem, der har ledet formandsvalget.

# Udvalgets møder

§ 3 På udvalgets konstituerende møde træffes tillige beslutning om første mødedag og klokkeslæt.

stk. 2 Formanden kan aflyse et møde, hvis han/hun skønner, at der ikke er behov for dets afholdelse.

stk. 3 Formanden eller mindst 2 medlemmer kan indkalde til ekstraordinært møde, hvis han/hun skønner, der er behov for det.

stk. 4 Udvalget træffer sine beslutninger på møderne.

stk. 5 Hvis udvalgets medlemmer er enige om det, kan beslutning dog træffes ved cirkulation eller ”stjernehøring” af sager blandt medlemmerne. Resultatet af denne udvalgstilkendegivelse forelægges til orientering på førstkommende møde.

§ 4 Udvalgets møder er lukkede, dog har Borgmesteren ret til at deltage i møderne uden stemmeret.

Herudover kan udvalget tillade andre at deltage i behandlingen af en sag, når det er ønskeligt af hensyn til sagens oplysning.

stk. 2 Udvalgets sekretær er Direktøren for det respektive område.

§ 5 Er et medlem forhindret i at deltage i et udvalgsmøde, meddeler han/hun formanden dette, inden mødets afholdelse.

Fraværet skal være begrundet (lovligt forfald).

stk. 2 I beslutningsprotokollen anføres for hvert enkelt møde hvilke medlemmer, der har været fraværende, ligesom det ved delvis fremmøde anføres hvilke sager, et medlem ikke har deltaget i behandlingen af.

# Opbygning/udsendelse af dagsorden og sagernes fremlæggelse

§ 6 Hvis et medlem senest 8 dage forud for et ordinært møde har indgivet skriftlig anmodning om behandling af en sag, sætter formanden denne sag på dagsordenen for førstkommende møde.

stk. 2 Formanden foranlediger, at der senest 4 hverdage inden et ordinært mødes afholdelse sendes en dagsorden til hvert af udvalgets medlemmer. Dagsordenspunkter, der ikke er omgærdet af en tavshedspligt, offentliggøres.

stk. 3 Når en sag er optaget på dagsordenen for et ordinært møde, skal det fornødne materiale til sagens bedømmelse – med mindre det forinden er sendt til medlemmer – være tilgængelige i Ledelsessekretariatet på Vordingborg Rådhus, Valdemarsgade 43, Vordingborg i mindst 3 hverdage inden mødet. Dagsordenen skal samtidig være fremlagt.

stk. 4 Ved indkaldelse til ekstraordinært møde giver formanden i videst muligt omfang medlemmerne underretning om de sager, der skal behandles på mødet.

# Beslutningsdygtighed og mødeledelse

§ 7 Udvalget er beslutningsdygtigt, når mindst halvdelen af medlemmerne er til stede.

stk. 2 Formanden og i hans/hendes forfald næstformanden leder udvalgets møder.

Han/hun træffer bestemmelse i alle spørgsmål vedrørende forhandlingernes ledelse og iagttagelse af god orden under mødet.

Endvidere formulerer han/hun de punkter, der skal stemmes om.

stk. 3 Enhver der ønsker ordet, skal henvende sig til formanden, der giver ordet til medlemmerne i den orden, de har begæret det i.

Hvis flere begærer ordet på en gang, bestemmer formanden den orden, de får adgang til at tale i.

Talerne må ikke afbrydes af andre end formanden.

stk. 4 Ethvert medlem skal efterkomme formandens afgørelser angående overholdelse af den fornødne orden.

Når et medlem i samme møde to gange er kaldt til orden, kan udvalget efter formandens forslag nægte ham/hende ordet i dette møde.

stk. 5 Ethvert forslag under forhandlingerne rettes til formanden.

Når formanden finder anledning til det, eller når det begæres af et medlem, skal det sættes under afstemning, om afslutning af en forhandling skal finde sted.

stk. 6 Formanden kan lade spørgsmål, der henhører under hans/hendes afgørelse, afgøre af udvalget.

§ 8 Sagerne behandles i mødet i den rækkefølge, som formanden bestemmer, og han/hun kan herved fravige den rækkefølge, der er angivet i dagsordenen.

Udvalget afgør dog i hvilken rækkefølge, sagerne skal behandles, når blot et medlem fordrer afstemning herom.

stk. 2 Ethvert medlem kan ved mødets begyndelse begære ordet til dagsordenen.

# Særudvalg

§ 9 Dersom udvalget finder, at en sag bør overvejes i et særligt udvalg, forinden sagen afgøres af udvalget, nedsættes et sådant særudvalg med rent forberedende eller rådgivende funktioner.

Særudvalgets medlemmer vælges af og blandt medlemmerne af udvalget efter forholdstalsvalg.

stk. 2 Særudvalget vælger selv sin formand.

# Medlemmernes deltagelse i forhandlinger og afstemning

§ 10 Et medlem skal underrette udvalget, hvis der foreligger forhold, der kan give anledning til tvivl om hans/hendes habilitet.

stk. 2 Udvalget træffer beslutning om, hvorvidt et medlems interesse i en sag er af en sådan beskaffenhed, at han/hun er udelukket fra at deltage i udvalgets forhandling og eventuelle afstemning om sagen.

I bekræftende fald skal den pågældende under forhandling og eventuel afstemning om sagen forlade lokalet, hvorimod han/hun ikke er afskåret fra at deltage i udvalgets forhandling og afstemning om, hvorvidt han/hun skal vige sit sæde under den pågældende sags behandling.

§ 11 Medlemmerne kan kun deltage i udvalgets afstemninger, når de personligt er til stede under disse.

# Afstemninger, ændrings- og underændringsforslag

§ 12 Afstemning sker ved håndsoprækning.

stk. 2 Ved afstemning konstateres, hvem der stemmer for, hvem der stemmer imod, og hvem der undlader at stemme.

stk. 3 Alle beslutninger tages ved stemmeflerhed, jf. dog valg i medfør af § 14.

stk. 4 Skønner formanden, at en sags udfald er så utvivlsomt, at afstemning vil være overflødig, udtaler han/hun dette med afgivelse af den opfattelse, han/hun har med hensyn til sagens afgørelse.

§ 13 Ændrings- og underændringsforslag kan fremsættes så længe afstemning ikke er påbegyndt.

stk. 2 I så fald stemmes først om procedureforslag, så om underændringsforsalget, dernæst om selve ændringsforslaget og til sidst om selve sagen på dagsordenen.

stk. 3 Medlemmerne har pligt til at deltage i afstemningen.

# Flertalsvalg

§ 14 Formands- og næstformandsvalget skal ske i overensstemmelse med reglerne i Den kommunale styrelseslovs § 24, stk. 1 om flertalsvalg.

Det bestemmes heri, at den kandidat er valgt, som opnår stemmer fra et flertal af de tilstedeværende medlemmer.

Opnås et sådant flertal ikke ved første afstemning, foretages en ny afstemning.

Ved anden afstemning er en kandidat valgt, hvis den pågældende opnår stemmer fra et flertal af de tilstedeværende medlemmer eller, hvis der kun afgives stemmer på den pågældende.

Bringer anden afstemning heller ikke nogen afgørelse, foretages bundet valg mellem de to der ved anden afstemning har fået flest stemmer således, at det ved stemmelighed afgøres ved lodtrækning på hvilke to, der ved det bundne valg (tredje afstemning) skal stemme.

Står stemmerne lige ved tredje afstemning, træffes afgørelsen ved lodtrækning.

stk. 2 Ethvert medlem af udvalget er forpligtet til at modtage valg til formand/næst-formand.

stk. 3 Der fastsættes ikke nogen bestemt funktionsperiode for formand og næstformand, og udvalget kan derfor til enhver tid om konstituere sig ved valg af ny formand/næstformand.

# Beslutningsprotokol m.v.

§ 15 Udvalgets beslutninger indføres under møderne i beslutningsprotokollen af udvalgets sekretær.

Formanden tilkendegiver, hvad der skal indføres.

stk. 2 Ethvert medlem kan forlange sin afvigende mening kort tilført beslutningsprotokollen.

Ved sager der af udvalget fremsendes til andet udvalg, Kommunalbestyrelsen eller anden myndighed, kan ethvert medlem kræve, at modtageren samtidig gøres bekendt med indholdet af protokollen.

Det pågældende medlem kan ved sagens fremsendelse ledsage denne med en begrundelse for sit standpunkt.

stk. 3 Beslutningsprotokollen underskrives efter hvert møde af de medlemmer, der har deltaget i mødet.

Medlemmerne kan ikke under henvisning til deres stemmeafgivning eller andre grunde vægre sig ved at underskrive protokollen.

# Udsendelse af referat

§ 16 Referat af beslutninger, der ikke er omgærdet af en tavshedspligt, offentliggøres.

Medlemmer af udvalget og andre interesserede kommunalbestyrelsesmedlemmer får tilsendt referat af alle punkter.

# Delegation

§ 17 Udvalget kan bemyndige administrationen til at træffe afgørelse på udvalgets vegne i konkret defineret omfang.

# Tavshedspligt

§ 18 Udvalgets medlemmer skal under ansvar efter straffeloven udvise ubetinget tavshed overfor uvedkommende med de oplysninger, der er underlagt tavshedspligt, og som de kommer til kundskab om under varetagelse af deres hverv som udvalgsmedlemmer. Tavshedspligten ophører ikke med medlemshvervets ophør.

# Spørgsmål vedrørende for-retningsordenens forståelse

§ 19 Ethvert medlem er forpligtet til foreløbig at rette sig efter formandens afgørelse med hensyn til forståelse af forretningsordenens bestemmelser, men spørgsmålet kan indbringes for udvalget i dettes næste møde.

# Ændringer i forretningsordenen

§ 20 Denne forretningsorden træder i kraft den 1. januar 2022.

Ændringer i og tillæg til forretningsordenen skal behandles i to ordinære udvalgsmøder.

.

|  |
| --- |
| **Vordingborg Kommune**  Valdemarsgade 43  4760 Vordingborg  Tlf. 55 36 36 36 |